VAALIKERÄYSTOIMIKUNTA				TIEDOTE
Oltermannintie 8					5.3.2003
00620 Helsinki					
puh. (09) 7527 5163
fax  (09) 7527 5100
eevamaija.paljakka@hengitysliitto.fi
www.vaalikerays.net

VAALIKERÄYS ALKAA  TÄNÄÄN

Kotimaisen vammais- ja kansanterveystyön hyväksi suoritettava vaalikeräys käynnistyy tänään samanaikaisesti ennakkoäänestyksen kanssa. Keräyksen teemana on ”Katajaiselle Kansalle”. Teema kuvastaa sitä katajaista sitkeyttä, jolla vammaiset ja sairaat selviytyvät arjen haasteista.  Samalla teema muistuttaa vaalikeräyksen harvinaisen pitkästä, jo vuonna 1907 alkaneesta perinteestä. 

Vaikka vammais- ja kansanterveystyön muodot ovat muuttuneet sitten viime vuosisadan alun, järjestöjen tärkeimpinä tehtävinä ovat säilyneet jäsenten tasa-arvopyrkimysten ja oikeuksien ajaminen sekä terveyden edistäminen. Julkisen sektorin puolella tapahtuvien kiristysten myötä järjestöjen rooli kansanterveyden ja vammaistyön tehtäväkentällä korostuu entisestään.  

Järjestöjen paikallisyhdistykset suorittavat lipaskeräyksen vapaaehtoisvoimin. Keräyksessä on aktiivisesti mukana tuhansia vapaaehtoisia. Tuotosta puolet jää paikallistasolle. Useimmille keräykseen osallistuville yhdistyksille vaalikeräys onkin yksi tärkeimmistä varainhankinnan muodoista. Vaalikeräyksen kulut ovat talkootyöstä johtuen hyvin pienet,  alle 10 % keräystuotosta. Keräystä ei mainosteta kaupallisesti. 

Keräyksessä ovat mukana seuraavat 17 järjestöä:  Allergia – ja Astmaliitto, Epilepsialiitto, Förbundet De Utvecklingsstördas Väl, Hengitysliitto Heli, Invalidiliitto, Kehitysvammaisten Tukiliitto, Kehitysvammaliitto, Kuulonhuoltoliitto, Kuurojen Liitto, Munuais – ja Siirtopotilaiden Liitto, Näkövammaisten Keskusliitto, Psoriasisliitto, Sotainvalidien Veljesliitto, Suomen Diabetesliitto, Suomen MS-liitto, Suomen Reumaliitto sekä Suomen Sydänliitto. Jäseniä järjestöillä on yhteensä noin puoli miljoonaa.

Lipaskeräykseen voi osallistua lähes kaikilla ennakkoäänestyspaikoilla sekä vaalipäivänä vaalihuoneistossa. 

Lisätietoja vaalikeräyksestä löytyy internetosoitteesta www.vaalikerays.net